Lydos plynaukštė
Lydos plynaukštė, Lydos lyguma (blrs. Лідская раўніна) – moreninė banguota klonėta lyguma Lietuvoje Šalčininkų raj. ir šiek tiek Varėnos raj. savivaldybių teritorijoje bei Baltarusijoje (Gardino sritis). Altitudė 180 m. Lietuvoje esanti plynaukštės dalis vadinama Eišiškių plynaukšte. Šiaurėje siejasi su Medininkų aukštuma. Susidarė priešpaskutiniu ledynmečiu. Moreninės nuogulos, kurių sluoksnio storis 120–410 m, slūgso iškilioje kristalinio pamato dalyje, ant kreidos sistemos mergelio ir kreidos. Priešledyninių nuosėdų paviršiaus absoliutus aukštis – 40 m. Per paskutinį ledynmetį Lydos plynaukštės paviršius buvo gerokai išlygintas, suskaidytas klonių.